google/wiki40b huggingface dataset:
Λευτέρης Μποχωρίδης

Άρης (2010-2014)

Ο Μποχωρίδης ξεκίνησε να αγωνίζεται επαγγελματικά για την ομάδα του Άρη, με τον οποίο υπέγραψε συμβόλαιο συνεργασίας το 2010. Το αγωνιστικό του ντεμπούτο πραγματοποιήθηκε στις 23 Οκτωβρίου 2010, όταν πέτυχε οκτώ πόντους στην εντός έδρας ήττα του Άρη από τον Ολυμπιακό.
Ανανέωσε την συνεργασία του με την ομάδα της Θεσσαλονίκης τον Σεπτέμβριο του 2012, όταν υπέγραψε νέο συμβόλαιο τετραετούς διάρκειας. Μέχρι το 2013, αγωνίστηκε σε μόλις 18 αγώνες του Άρη, αλλά το 2013-14 έπαιξε σε 28 παιχνίδια για την Basket League, με μέσους όρους 7,2 πόντων, 2,7 ριμπάουντ και 1,5 ασίστ. Επίσης, συμμετείχε στον τελικό του κυπέλλου Ελλάδας, όπου ο Άρης ηττήθηκε από τον Παναθηναϊκό με 90-53.
Το 2011 και το 2013, κατέκτησε το πανελλήνιο πρωτάθλημα μπάσκετ εφήβων με τους "κίτρινους".

Παναθηναϊκός (2014-2017)

Τον Ιούλιο του 2014, υπέγραψε συμβόλαιο πενταετούς διάρκειας με την ομάδα του Παναθηναϊκού, με τον Άρη να λαμβάνει 350.000 ευρώ. Στον Παναθηναϊκό ο Μποχωρίδης υπήρξε συμπαίκτης με το μπασκετικό πρότυπό του όπως ο ίδιος έχει δηλώσει, τον Δημήτρη Διαμαντίδη. Με τους "πράσινους", κατέκτησε το Κύπελλο Ελλάδας του 2015, κερδίζοντας στον τελικό τον Απόλλωνα Πατρών με 68-53, και το Κύπελλο Ελλάδος του 2016 κερδίζοντας τον Φάρο Κερατσινίου 101-54. Το 2017 κατέκτησε το πρώτο νταμπλ της καριέρας του αφού κέρδισε τον Άρη στον τελικό του Κυπέλλου Ελλάδας με 68-59, και το πρωτάθλημα Ελλάδας κόντρα στον Ολυμπιακό με 2-3 νίκες στους τελικούς.

Άρης (2017-σήμερα)

Τον Νοέμβριο του 2017 έλυσε το συμβόλαιό του με τον Παναθηναϊκό, για να επιστρέψει στον Άρη. Από το 2018 είναι ο αρχηγός της ομάδας. Το καλοκαίρι του 2019, έμεινε στον Άρη πάρα το ενδιαφέρον του Παναθηναϊκού.

Με την Εθνική Ελλάδος

Ο Μποχωρίδης συμμετείχε στην εθνική εφήβων Ελλάδος για τα Ευρωμπάσκετ του 2011 και του 2012, όπου η Ελλάδα κατέλαβε την 14η και την 11η θέση, αντίστοιχα. Ακολούθησε η συμμετοχή του στην εθνική Ελλάδος για ηλικίες κάτω των είκοσι ετών, με την οποία κατέκτησε την πέμπτη θέση στο Ευρωμπάσκετ του 2013 και την έκτη θέση την επόμενη χρονιά. Ντεμπούτο με την εθνική ανδρών έκανε για τους αγώνες στα προκριματικά του Παγκοσμίου Κυπέλλου 2019. Με το εθνόσημο μετράει 7 συμμετοχές με 56 πόντους (μ.ο: 8.00).
Γοργόνες (τηλεοπτική σειρά)

Υπόθεση

H Ιόλη είναι μια ρομαντική και ευαίσθητη γοργόνα που ζει στο υποβρύχιο σπίτι της κάπου στον Αμβρακικό κόλπο ανάμεσα σε καλαμάρια, λυθρίνια, κουτσομούρες, φώκιες και άλλα πλάσματα της θάλασσας. Μαζί της ζει η μικρή της αδερφή Καλλιρρόη, η οποία έχει ένα και μοναδικό πόθο: να ξεπαρθενευτεί.
Σύμφωνα με το «νόμο του βυθού» κάτι τέτοιο δεν μπορεί να συμβεί, αν πρώτα δεν αποκατασταθεί η μεγάλη αδερφή. Η Ιόλη όμως παρά τα παρακάλια και τα προξενιά αρνείται να παντρευτεί τον φεουδάρχη του βυθού φαλαινοκαρχαρία Όρκα, και ο λόγος είναι ο ανέφικτος έρωτάς της για έναν άνθρωπο. Τον φτωχό πλην τίμιο, ορφανό ψαρά Κωσταντή. Η Ιόλη καταφέρνει με ένα μαγικό ξόρκι να βγάλει πόδια κανονικά (αντί για ουρά) και να βγει στην ξηρά. Και συγκεκριμένα στο γραφικό παραθαλάσσιο χωριουδάκι που ζει ο Κωνσταντής. Μαζί της έρχεται και η Καλλιρρόη που ψιλιάστηκε ότι η στεριά είναι φίσκα στις προγαμιαίες σχέσεις.
Θα κατακτήσει η Ιόλη την καρδιά του Κωσταντή; Ή θα καταφέρει
Λουκία Παπαδάκη

Βιογραφικό

Γεννήθηκε το 1962 στην Αθήνα. Έκανε την πρώτη της τηλεοπτική εμφάνιση το 1988 στη σειρά της ΕΤ2 "Ποιος σκότωσε τον Άβελ". Ακολούθησε η αστυνομική σειρά "Η έκτη εντολή" του Θάνου Λειβαδίτη την τηλεοπτική σεζόν 1988-1989. Την επόμενη σεζόν έλαβε μέρος στην παιδική σειρά της κρατικής τηλεόρασης "Στο βυθό της θάλασσας", ενώ το 1989 συμμετείχε στην βιντεοταινία "Το επόμενο 24ωρο". Το 1990 υπέγραψε συμβόλαιο συνεργασίας με τον νεοσύστατο τότε τηλεοπτικό σταθμό ANT1 για την παρουσίαση της πρώτης πρωινής ψυχαγωγικής εκπομπής της ιδιωτικής τηλεόρασης. Έτσι τη σεζόν 1990-1991 παρουσίασε τις διαδοχικές εκπομπές "Φθινόπωρο, Χειμώνας, Άνοιξη '90" η οποία λίγο καιρό μετά ονομάστηκε "Πρωινός καφές". Το 1991 συμμετείχε στο βασικό καστ της ιστορικής σειράς "Και εύθυμη και χήρα" με πρωταγωνίστρια την Αλίκη Βουγιουκλάκη. 
Τη σεζόν 1991-1992 ξεκίνησε την συνεργασία της με τον Νίκο Φώσκολο αποδεχόμενη την πρόταση να λάβει μέρος στην καθημερινή σειρά "Η Λάμψη". Εκεί για 12 ολόκληρα χρόνια υποδυόταν την γραμματέα του Γιάγκου Δράκου (Χρήστου Πολίτη), Σάντρα Ρολάνδου Δράκου. Η παρουσία της στη σειρά ήταν από τις μακροβιότερες σε καθημερινά σήριαλ στην Ευρώπη με ένα μικρό διάστημα αποχής στα μέσα του 2000. Το 2003 αποφάσισε να ολοκληρώσει την συνεργασία της με τη σειρά και το σταθμό. Το καλοκαίρι του 2003 αποδέχτηκε την πρόταση του Mega Channel για ένα από τους πρωταγωνιστικούς ρόλους στην καθημερινή σειρά του σταθμού "Φιλοδοξίες". Έτσι από τις αρχές του δεύτερου κύκλου εντάχθηκε στο πρωταγωνιστικό καστ της σειράς όπου παρέμεινε μέχρι την ολοκλήρωσή της το καλοκαίρι του 2006 στο ρόλο της Ρένας Αντύπα. Τη σεζόν 2006-2007 υπέγραψε συμβόλαιο συνεργασίας με τον τηλεοπτικό σταθμό Alter και την μεσημεριανή gossip εκπομπή "Πολύ μπλα μπλά" για το ρόλο της συμπαρουσιάστριας της Φαίης Σκορδά την πρώτη σεζόν της εκπομπής. Το 2008 έλαβε μέρος σε μία ιστορία της αστυνομικής σειράς "Ίχνη" και σε μία άλλη της σειράς "Το Κόκκινο Δωμάτιο". 
Επέστρεψε τηλεοπτικά μετά από 8 χρόνια απουσίας το 2016 κάνοντας μία έκτακτη εμφάνιση στον δεύτερο και τρίτο κύκλο της καθημερινής κωμικής σειράς "Οι Συμμαθητές" του ΑΝΤ1, σε σκηνοθεσία Βασίλη Θωμόπουλου. Τη σεζόν 2018-2019 είχε έναν από τους πρωταγωνιστικούς ρόλους στην κωμική σειρά του Γιώργου Φειδά "Ελεύθερη Σχέση" στο Open TV, παίζοντας μαζί με την Δήμητρα Ματσούκα, τον Μάριο Αθανασίου και τον Παύλο Χαϊκάλη.
Παγκόσμιο πρωτάθλημα Φόρμουλα 1 (1960)

Το 1960 διεξήχθη το 11ο Παγκόσμιο πρωτάθλημα Φόρμουλα 1. Το πρωτάθλημα διεξήχθη από τις 7 Φεβρουαρίου έως τις 20 Νοεμβρίου, και πραγματοποιήθηκαν 10 αγώνες. Νικητής αναδείχθηκε ο Αυστραλός Τζακ Μπράμπαμ, για δεύτερη συνεχή χρονιά. Παράλληλα διοργανώθηκε για τρίτη φορά το πρωτάθλημα ομάδων με νικήτρια την ομάδα της Cooper-Climax.

Σύνοψη

Η χρονιά αυτή ήταν η τελευταία που χρησιμοποιήθηκαν κινητήρες των 2,5 λίτρων. Η Κούπερ και ο Μπράμπαμ, όπως και την προηγούμενη χρονιά, κυριάρχησε στο πρωτάθλημα. Το πρωτάθλημα ξεκίνησε με μία νίκη του Μπρους Μακλάρεν στην Αργεντινή με την ομάδα της Κούπερ - Κλίμαξ. Στο Μονακό ο Στέρλινγκ Μος έδωσε την πρώτη νίκη σε αγώνα για την ομάδα της Λότους, αλλά στους επόμενους 5 αγώνες ο Μπράμπαμ με την ομάδα της Κούπερ-Κλίμαξ αναδείχθηκε νικητής, κάνοντας έτσι απλή την υπόθεση για τα δύο πρωταθλήματα. Ο Φιλ Χιλ νίκησε στη Μόντσα με Φερράρι, καθώς οι βρετανικές ομάδες δεν συμμετείχαν στον αγώνα. Τέλος, ο Μος κέρδισε στο Γκραν Πρι Αμερικής, που διεξήχθη στο Ριβερσάιντ, Καλιφόρνια.
Η χρονιά αυτή ήταν και η τελευταία που το Indianapolis 500 αποτέλεσε μέρος του πρωταθλήματος. Νικητής εκεί ήταν ο Τζιμ Ράθμαν.
2498 Τσέσεβιτς

Φυσικά χαρακτηριστικά

Τα φυσικά χαρακτηριστικά του Τσέσεβιτς είναι άγνωστα.
Ελεγκτικό Συμβούλιο

Το Ελεγκτικό Συμβούλιο υπάγεται στη Γενική Γραμματεία Αθλητισμού (Γ.Γ.Α.). Αποτελεί ελεγκτικό όργανο. Πραγματοποιεί οικονομικούς και διαχειριστικούς ελέγχους σε αθλητικούς φορείς, ομοσπονδίες, ενώσεις και σωματεία, λαμβάνοντας επίσης αποφάσεις σχετικά με τις επιχορηγήσεις τους.
Δρέπανος του Αρχιμήδη

Η Άρβυλος ή Δρέπανος του Αρχιμήδη είναι μια επιφάνεια στην γεωμετρία την οποία σχηματίζουν τρία ημικύκλια. Πήρε το όνομά της από τον Αρχιμήδη που περιέγραψε τις ιδιότητές της.
Κατασκευάζεται από ένα ημικύκλιο με διάμετρο 1 που περιέχει άλλα δύο ημικύκλια με διαμέτρους r και (1 − r) αντίστοιχα πάνω στην ίδια διάμετρο.
Η γυναίκα του Διστόμου

Με τον τίτλο «Η γυναίκα του Διστόμου» αναφέρεται φωτογραφία στην οποία απεικονίζεται μια γυναίκα, η Μαρία Παντίσκα, να θρηνεί με σταυρωμένα χέρια, φορώντας μαύρη μαντίλα 4 μήνες μετά την Σφαγή του Διστόμου. Η φωτογραφία είναι έργο του Ντμίτρι Κέσελ (Dmitri Kessel), ανταποκριτή του αμερικανικού περιοδικού «Life», την οποία τράβηξε την 1η Νοεμβρίου 1944 και το περιοδικό την δημοσίευσε στις 27 Νοεμβρίου 1944 σε άρθρο του για τις θηριωδίες των Ναζιστών στην Ελλάδα, με τίτλο «What the Germans did to Greece» (Τι έκαναν οι Γερμανοί στην Ελλάδα). Η φωτογραφία στο άρθρο έχει λεζάντα «Maria Padiska still weeps, four months after the Germans killed her mother in massacre at the Greek town of Distomo» (Η Μαρία Παντίσκα κλαίει ακόμα, τέσσερις μήνες αφότου οι Γερμανοί σκότωσαν τη μητέρα της σε σφαγή στην ελληνική πόλη του Διστόμου).
Η Μαρία Παντίσκα πέθανε το 2009.
Πρίμο Ματσολάρι

Βιογραφικά στοιχεία

Γεννήθηκε στις 13 Ιανουαρίου 1890 στη γειτονιά της Σάντα Μαρία ντελ Μποσκέττο της Κρεμόνας της Λομβαρδίας. Χειροτονήθηκε ιερέας στις 24 Αυγούστου 1912. Κατά τη διάρκεια του Β΄ Παγκοσμίου Πολέμου υπηρέτησε ως στρατιωτικός ιερέας.
Από τις 10 Ιουλίου 1932 έως τον θάνατό του, διετέλεσε εφημέριος της Ρωμαιοκαθολικής Εκκλησίας, με έδρα το Μπότσολο.
Το 1949 ίδρυσε την δεκαπενθήμερη επιθεώρηση "ADESSO" (ΑΔΈΣΣΟ - Tώρα) και από αυτή του την ενέργεια αντιμετώπισε πολλά προβλήματα με τους ανωτέρους του. Μόνο προς τα τελευταία χρόνια του βίου του (1957) ο τότε αρχιεπίσκοπος Μοντίνι (μέλλων Πάπας Παύλος ΣΤ΄), τον κάλεσε να κηρύξει στην επισκοπή.
Υπήρξε εξέχουσα μορφή του ιταλικού καθολικισμού κατά το πρώτο μισό του 20ού αι. Η θεολογική σκέψη του προείδε αρκετές από τις αρχές που αποτυπώθηκαν αργότερα στη Β΄ Βατικάνιο Σύνοδο, γύρω από την εκκλησία των φτωχών και τη θρησκευτική ελευθερία.
Εθνική Νότιας Υεμένης (ποδόσφαιρο ανδρών)

Η εθνική ομάδα ποδοσφαίρου του Νότιας Υεμένης εκπροσωπούσε τη Λαοκρατική Δημοκρατία της Υεμένης σε διεθνείς ποδοσφαιρικές διοργανώσεις, το διάστημα μεταξύ 1965 και 1989. Η ομάδα έπαψε να υπάρχει, όταν η χώρα ενωθηκε με τη Βόρεια Υεμένη το 1990, για να σχηματίσουν τη σύγχρονη χώρα της Υεμένης.

Ιστορία

Ο πρώτος διεθνής αγώνας ποδοσφαίρου της Νότιας Υεμένης, διεξήχθει στις 2 Σεπτεμβρίου του 1965 στους Παναραβικούς Αγώνες, οι οποίοι πραγματοποιήθηκαν στο Κάιρο της Αιγύπτου. Αντιμετώπησε τη διοργανώτρια, η οποία αγωνιζόταν εκείνη την περίοδο ως Ηνωμένη Αραβική Δημοκρατία, όπου γνώρισε την ήττα με 14-0. Αυτή ήταν η μεγαλύτερη ήττα της σε αγώνα, χωρίς να πετύχει τέρμα. Εν συνεχεία, ηττήθηκε και στα άλλα τρία παιχνίδια του ομίλου, 9-0 από το Σουδάν, 1-0 από την Παλαιστίνη και στη συνέχεια 4-3 από το Λίβανο. Η Νότια Υεμένη δεν αγωνίστηκε σε άλλο παιχνίδι μέχρι τις 10 Ιανουαρίου του 1972, όταν έχασε στον εντός έδρας φιλικό αγώνα με 4-1 από την Αλγερία.

Παγκόσμιο Κύπελλο

Η εθνική ομάδα της Νότιας Υεμένης συμμετείχε στην προκριματική φάση του Παγκοσμίου Κυπέλλου το 1986. Δεν κατάφερε να φτάσει στα τελικά της διοργάνωσης, καθώς αποκλείστηκε από το Μπαχρέιν, σε έναν προκριματικό όμιλο στον οποίο είχε κληρωθεί και το Ιράν το οποίο είχε αποκλειστεί πριν αρχίσουν οι αγώνες, λόγω της άρνησης της ομοσπονδίας του να διεξάγει τα εντός έδρας παιχνίδια του σε ουδέτερο έδαφος, μακριά από τον Πόλεμο Ιράν-Ιράκ.

Διοργανώσεις AFC

Η Νότια Υεμένη πήρε μέρος στην τελική φάση του Ασιατικού Κυπέλλου το 1976, χάνοντας 0-8 από το Ιράν και 0-1 από το Ιράκ.
Κύπελλο Ελλάδος ποδοσφαίρου ανδρών 1984-85

Η διοργάνωση

Για τρίτη φορά στην ιστορία του κυπέλλου Ελλάδας (μετά το 1970 και το 1980) δεν υπήρξε στον τελικό ομάδα προερχόμενη από την Αττική. Επρόκειτο για τις δύο εναλλάξ ηττημένες ομάδες των 4 τελευταίων τελικών, ΠΑΟΚ και Λάρισα. Ο ΠΑΟΚ στο δρόμο του προς τον τελικό απέκλεισε τους 2 συμπολίτες του Ηρακλή και Άρη στους 2 πρώτους γύρους, καθώς και τον κάτοχο του κυπέλλου Παναθηναϊκό στον ημιτελικό. Η Λάρισα αντίθετα, απέκλεισε μόνο μία ομάδα Α' εθνικής, τον Απόλλωνα Καλαμαριάς στον συμπληρωματικό γύρο. Ωστόσο φιλοδώρησε με αρκετά γκολ τις ομάδες μικρότερων κατηγοριών (8-0 τον Παναιγιάλειο, 7-0 τη Νεάπολη, 6-1 την Κόρινθο, 5-0 τον Λεβαδειακό).
Από τα ενδιαφέροντα της χρονιάς υπήρξε η πρόκριση του Παναθηναϊκού επί Ολυμπιακού στον Γ' γύρο με 2 νίκες στο Ολυμπιακό Στάδιο (κοινή έδρα των δύο ομάδων), αλλά και ο αποκλεισμός της ΑΕΚ για πρώτη φορά από ομάδα Γ' εθνικής, τη Λαμία, η οποία στη συνέχεια της διοργάνωσης δεν άντεξε δεχόμενη συνολικά 15 γκολ στους 2 αγώνες του Γ' γύρου από τον ΠΑΟΚ. Επίσης ένα σπάνιο αποτέλεσμα σημειώθηκε στον Α' γύρο, όταν ο Ολυμπιακός Βόλου απέκλεισε τον Αχαρναϊκό με σκορ 1-0 στη διαδικασία των πέναλτι, μετά από ισόπαλο χωρίς γκολ αγώνα και παράταση. Υπήρξε μόνο ένα εύστοχο σουτ από τα συνολικά 9 που εκτέλεσαν οι ποδοσφαιριστές των 2 ομάδων. "Θύμα" στον πρώτο γύρο έπεσε και ο ΟΦΗ, ο οποίος αποκλείστηκε από τον Οδυσσέα Κορδελιού.
Στον τελικό η Λάρισα κερδίζοντας με σκορ 4-1 τον αντίπαλό της έφτασε στην κατάκτηση του πρώτου τίτλου στην ιστορία της, ενώ ταυτόχρονα στέρησε το νταμπλ από τον ΠΑΟΚ, ο οποίος κατέκτησε το πρωτάθλημα της χρονιάς εκείνης. Αξιοσημείωτο είναι το γεγονός ότι ο ηττημένος προπονητής του ΠΑΟΚ Αυστριακός Βάλτερ Σκότσικ, ήταν ο προπονητής της Λάρισας που είχε γνωρίσει την ήττα στον τελικό του 1984 από τον Παναθηναϊκό.
Σιλυλένια

Ιστορία

Η πρώτη πειραματική χημική παρατήρηση σιλυλένιου ως ενδιάμεσο αποδείκτηκε από τους Π. Σ. Σκελλ και E. Τζ. Γκόλντστεϊν, το 1964.
Το πρώτο σταθερό σιλυλένιο που συνθέθηκε και απομονώθηκε ήταν το N,N΄-δι(τριτοταγες βουτυλο)-1,3-διαζα-2-σιλακυκλοπεντ-4-εν-2-υλιδένιο, το 1994 από την ομάδα του Μίχαελ Κ. Ντενκ.

Σύνθεση και ιδιότητες

Τα σιλυλένια γενικά συνθέτονται με θερμόλυση ή φωτόλυση πολυσιλανίων, με αντιδράσεις ατόμων πυριτίου (παρεμβολή, προσθήκη ή απόσπαση), με πυρόλυση των σιλανίων, ή από αναγωγή 1,1-διαλοσιλανίων.
Τα απλά σιλυλένια είναι πολύ δραστικά χημικά είδη και εύκολα διμερίζονται, δίνοντας τα αντίστοιχα δισιλένια, και έτσι η διάρκεια ημιζωής τους είναι πολύ σύντομη. Ογκώδεις υποκαταστάτες χρησιμοποιούνται για να αποτρέψουν αυτόν το διμερισμό, και για να σταθεροποιήσουν σιλυλένια, αποτελεσματικά για (σχετικά) μακροχρόνια επιβίωση σε αραιά διαλύματα ακόμα, και σε μορφή κρυστάλλων.
Η δραστικότητα των σιλυλενίων είναι  παρόμοια με εκείνα των καρβενίων, με αντιδράσεις παρεμβολής σε πολικούς δεσμούς, αντιδράσεις προσθήκης σε πολλαπλούς δεσμούς, και αντιδράσεις διμερισμού να προκύπτουν. Αλλά σε αντίθεση με τα καρβένια, αντιδράσεις παρεμβολής σε δεσμούς C-H και C-C γενικά δεν συμβαίνουν, αλλά συμβαίνουν αντιδράσεις συμπλοκοποίησης με βάσεις κατά Λιούις.
Σύμφωνα με μια μελέτη διφαινυλοσιλυλένιο παράχθηκε με φωτόλυση αναλαμπής ενός τρισιλανίου:
Σε αυτήν την αντίδραση το διφαινυλοσιλυλένιο απλά αποσπάται από το τρισιλάνιο, με ταυτόχρονο σχηματισμό δισιλανίου.Το σιλυλένιο μπορεί να παρατηρηθεί με τη χρήση φασματοσκοπίας υπεριώδους στα 520 nm και έχει χημική ημιζωή της τάξης των δύο (2) μικροδευτερολέπτων (μs). Η μεθανόλη που προστέθηκε στο πείραμα αυτό έδρασε σαν χημική παγίδα και αντέδρασε με σταθερά ταχύτητας αντίδρασης δεύτερης τάξης 13·10⁹ mol⁻¹s⁻¹, που είναι κοντά στον έλεγχο διάδοσης.
Εφυαλωμένη κούπα Βυζαντινό Μουσείο Αθηνών

Περιγραφή

Η Εφυαλωμένη κούπα είναι διάμετρου στο χείλος του 16, 5 εκ. και ύψους 5,5 εκ. ενώ η διάμετρος βάσης 7, 4 εκ.Στην εσωτερική επιφάνεια αποδίδεται ο εγχάρακτος διάκοσμος με τη βοήθεια πλατιάς ακίδας Στο κέντρο υπάρχει πουλί με πέντε κυκλικά μοτίβα που συνδέονται μεταξύ τους με επάλληλες γραμμές. Βρέθηκε στη Θήβα και χρονολογείται στατέλη του 12ου με αρχές του 13ου αι.
Βαλκανικοί Αγώνες Στίβου 1972

Οι 31οι Βαλκανικοί Αγώνες Στίβου 1972 έγιναν από 4 ως 6 Αυγούστου στη Σμύρνη. Μετείχαν αθλητές και αθλήτριες από τις πέντε βαλκανικές χώρες, εκτός από την Αλβανία. Νικήτρια στους άνδρες αναδείχθηκε η Ελλάδα, για πρώτη φορά μεταπολεμικά, αφού η προηγούμενη επικράτησή της είχε σημειωθεί το 1939. Στις γυναίκες επικράτησε η Βουλγαρία.
Στέργος Μαρίνος

Σε συλλογικό επίπεδο

Γεννημένος στην Κω ξεκίνησε την καριέρα του στον τοπικό Ασκληπιό, στον οποίο έμεινε για 3 χρόνια αγωνιζόμενος σε μικτές ομάδες της Δωδεκάνησου όπου και άρχισε να γίνεται γνωστός. Το 2004 μετά από εισήγηση του Γιώργου Παράσχου μετακινήθηκε στη Χαλκηδόνα και παράλληλα έγινε μέλος της εθνικής Νέων με προπονητή τον Νίκο Νιόπλια. 
Την επόμενη χρονιά πραγματοποιήθηκε η συγχώνευση της Χαλκηδόνας με τον Ατρόμητο και έτσι συνέχισε να αγωνίζεται με τα χρώματα του Ατρόμητου, με τον οποίο γνώρισε έναν υποβιβασμό, άλλα την επόμενη χρονιά η ομάδα επέστρεψε στην Α΄ Εθνική τερματίζοντας πρώτη στο πρωτάθλημα της Β΄ Εθνικής. Η συμβολή του Μαρίνου τη χρονιά αυτή υπήρξε σημαντική με συνέπεια να προξενήσει το ενδιαφέρον μεγαλύτερων ομάδων και να μεταγραφεί τελικά στον Παναθηναϊκό, το καλοκαίρι του 2009. Στην πρώτη χρονιά στον Παναθηναϊκό συνέβαλε αρκετά ώστε η ομάδα του να κατακτήσει το πρωτάθλημα και το κύπελλο Ελλάδος, γεγονός που του άνοιξε τον δρόμο για την εθνική ομάδα. 
Το καλοκαίρι του 2013 αποχώρησε από τον Παναθηναϊκό και συμφώνησε να συνεχίσει την καριέρα του στη βελγική  Σαρλερουά, με την οποία υπέγραψε διετές συμβόλαιο συνεργασίας. Στην πρώτη του χρονιά στον βελγικό σύλλογο είχε 17 συμμετοχές στο πρωτάθλημα.

Στις εθνικές ομάδες

Στην εθνική Ανδρών κλήθηκε για πρώτη φορά από τον Ότο Ρεχάγκελ την άνοιξη του 2010, όταν επιλέχθηκε στην 30μελή προεπιλογή για την προετοιμασία ενόψει της συμμετοχής της στο Μουντιάλ του 2010, χωρίς τελικά να συμπεριληφθεί στην τελική 23άδα. Το ντεμπούτο του τελικά πραγματοποιήθηκε μερικούς μήνες αργότερα, όταν με προπονητή τον Φερνάντο Σάντος, αγωνίστηκε στις 11 Σεπτεμβρίου 2010 στην εκτός έδρας φιλική αναμέτρηση απέναντι στη Σερβία.
Έχει επίσης αγωνιστεί στην εθνική Νέων ενώ έχει κληθεί και στην Ελπίδων.
Mirror

Ο όρος Mirror (Καθρέφτης) στην επιστήμη των υπολογιστών χρησιμοποιείται για να δηλώσει πως ένα σύνολο δεδομένων είναι ακριβώς ίδιο με ένα άλλο (το ένα είναι καθρέφτης του άλλου). Στο διαδίκτυο, ένα mirror site είναι ένα ακριβές αντίγραφο κάποιου άλλου site και χρησιμοποιείται ως βοηθητικό ούτως ώστε να μην υπερφορτώνεται το αυθεντικό. Συναντάται κυρίως σε site που έχουν μεγάλη κίνηση ή προσφέρουν αρκετά αρχεία για κατέβασμα από τους χρήστες.
Ένα mirror site λέγεται ότι είναι ζωντανό (live mirror) όταν αναβαθμίζεται αυτόματα στην περίπτωση που αναβαθμιστεί το αυθεντικό site.
Η έννοια mirror συναντάται επίσης και στους σκληρούς δίσκους όταν για παράδειγμα κάποιος σκληρός δίσκος περιέχει ακριβώς τα ίδια δεδομένα με κάποιον άλλον (disk mirror). Με τον τρόπο αυτό, εάν καταστραφεί ο ένας σκληρός δίσκος τα δεδομένα θα σωθούν διότι θα βρίσκονται και στον εφεδρικό. Αυτό όμως καθιστά απαραίτητη την ταυτόχρονη ενημέρωση των σκληρών δίσκων στην περίπτωση που αλλάξει κάποιο αρχείο. Η διάταξη που περιλαμβάνει δύο ή παραπάνω σκληρούς δίσκους που ενημερώνονται ταυτόχρονα ονομάζεται RAID1.
Καρδινάλιος (Καθολικισμός)

Ένας καρδινάλιος είναι ένας εκκλησιαστικός αξιωματούχος, συνήθως ένας χειροτονημένος Επίσκοπος, και εκκλησιαστικός πρίγκιπας της Καθολικής Εκκλησίας.
Ο όρος καρδινάλιος κάποτε αναφερόταν σε κάθε ιερέα o οποίος έχει μόνιμα ανατεθεί ή εγκαρδιωθεί σε μια εκκλησία, ή συγκεκριμένα στον πρεσβύτερο ιερέα μιας σημαντικής εκκλησίας, βάσει του Λατινικού cardo (κέντρο, βάση, κεφαλή), που σημαίνει "κύριος" ή "κορυφαίος". Ο όρος χρησιμοποιείτο με αυτή την έννοια από τον ένατο αιώνα για του ιερείς των tituli (ενορίες) της επισκοπής της Ρώμης. Κατάλοιπα αυτών των πρώιμων καρδιναλίων διατηρούνται από την Εκκλησία της Αγγλίας, όπου ο τίτλος του "καρδιναλίου"  διατηρείται ακόμη από τα δύο πρεσβύτερα μέλη του Κολλεγίου των Μικρών Κανονικών του Καθεδρικού του Αγίου Παύλου.
Τον δωδέκατο αιώνα εγκαινιάσθηκε η πρακτική τoυ διορισμού εκκλησιαστικών εκτός της Ρώμης ως καρδιναλίων, με έκαστον να λαμβάνει μια εκκλησία στη Ρώμη ως εικονική εκκλησία, ή να συνδέεται με μία από τις περιαστικές (suburbicarian) επισκοπές, ανήκοντας ακόμα σε μια επισκοπή διαφορετική από αυτή της Ρώμης.
Το κυριότερο καθήκον ενός καρδιναλίου ειναι η ποίμανση  μιας Επισκοπής ή Aρχιεπισκοπής ή η λειτουργία ενός τμήματος της Ρωμαϊκής Κούρια.Η άλλη κύρια δραστηριότητα ενός καρδιναλίου είναι η εκλογή του Πάπα όποτε, λόγω θανάτου ή παραίτησης, η έδρα μείνει κενή. Το 1059 το δικαίωμα της εκλογής του πάπα περιορίσθηκε στον κύριο κλήρο της Ρώμης και τους επισκόπους των επτά περιαστικών επισκοπικών εδρών.Το δικαίωμα συμμετοχής των καρδιναλίων στο κονκλάβιο για να εκλέξουν τον πάπα περιορίζεται σήμερα σε εκείνους που δεν έχουν φθάσει ακόμη την ηλικία των 80 ετών την ημέρα του θανάτου ή της παραίτησης του πάπα.
Οι καρδινάλιοι μετέχουν συλλογικά στο Κολλέγιο των Καρδιναλίων, το οποίο ως σώμα εκλέγει τον καινούργιο Πάπα. Τα καθήκοντα των καρδιναλίων περιλαμβάνουν την προσέλευση στις συναντήσεις του Κολλεγίου και την διαθεσιμότητά τους ατομικά ή σε ομάδες για τον πάπα εάν εκείνος ζητήσει την συμβουλή τους.  Κατά την sede vacante, την περίοδο μεταξύ του θανάτου ενός πάπα και της εκλογής του διαδόχου του, η μέρα προς μέρα διακυβέρνηση της Εκκλησίας ως συνόλου είναι στα χέρια του Κολλεγίου των Καρδιναλίων.
Βιοακουστική

Η βιοακουστική (bioacoustics) αποτελεί ένα διεπιστημονικό κλάδο που συνδυάζει τη βιολογία με την ακουστική, με σκοπό τη μελέτη της παραγωγής ήχου, της διάδοσής του μέσω ελαστικών μέσων και στη λήψη του από τα ζώα. Η λειτουργία των μηχανισμών παραγωγής και λήψης των ήχων από τον άνθρωπο αποτελεί αντικείμενο ενός άλλου διεπιστημονικού κλάδου, της φυσιολογικής ακουστικής. Τα αποτελέσματα των σχετικών ερευνών μας παρέχουν στοιχεία αναφορικά με την εξέλιξη των μηχανισμών της ακοής, και δια μέσω αυτού, της γενικότερης εξέλιξης των ζώων που τους αξιοποιούν.
Η βιοακουστική ασχολείται επίσης με τις αντικειμενικές ηλεκτροφυσιολογικές μετρήσεις, οι οποίες εκτελούνται σε ζώα, με σκοπό τη μελέτη του οργάνου της ακοής και ιδιαίτερα των βιοηλεκτρικών δυναμικών. 
Οι παραγόμενοι από ζώα ήχοι που εμπίπτουν στο πεδίο μελέτης της βιοακουστικής περιλαμβάνουν ευρεία κλίμακα συχνοτήτων και μέσων, και δεν είναι πάντα ήχος με την αυστηρή έννοια του όρου, δηλαδή κύματα που διαδίδονται δια μέσου του αέρα και γίνονται αντιληπτά από το ανθρώπινο αυτί.
Στην υδροακουστική και στην αλιεία, ο όρος χρησιμοποιείται επίσης για τη μελέτη της επίδρασης του υποβρύχιου ήχου στα φυτά και στα ζώα, τυπικά για τον προσδιορισμό της θαλάσσιας βιομάζας με τεχνολογία sonar.
NGC 2419

Το NGC 2419 ή Caldwell 25 είναι σφαιρωτό σμήνος στον αστερισμό Λυγξ. Το ανακάλυψε ο Ουίλιαμ Χέρσελ στις 31 Δεκεμβρίου 1788. Το σφαιρωτό σμήνος απέχει περίπου 275.000 έτη φωτός από το ηλιακό σύστημα και 300.000 έτη φωτός από το κέντρο του Γαλαξία. Το NGC 2419 έχει το προσωνύμιο «Διαγαλαξιακός Ταξιδευτής», αλλά πρόσφατα δεδομένα δείχνουν ότι στην πραγματικότητα βρίσκεται σε τροχιά γύρω από τον Γαλαξία, σε απόσταση μεγαλύτερη από τα νέφη του Μαγγελάνου. Για να ολοκληρώσει μια περιστροφή απαιτούνται 3 δις χρόνια.
To NGC 2419 όπως φαίνεται από τη Γη έχει φαινόμενο μέγεθος +10 και μπορεί να ανιχνευτεί από τηλεσκόπια 4 ιντσών και άνω, γεγονός που το καθιστά ως το πιο απομακρυσμένο αντικείμενο του Γαλαξία που μπορεί να παρατηρηθεί με τηλεσκόπια μεσαίου μεγέθους. Το NGC 2419 είναι ένα από τα μεγαλύτερα και λαμπρότερα σφαιρωτά σμήνη του γαλαξία, όσον αφορά το απόλυτο μέγεθος. Με φαινόμενο μέγεθος -9,48, το NGC 2419 θεωρείται ότι είναι το τέταρτο λαμπρότερο του γαλαξία, μετά τα Ωμέγα Κενταύρου, NGC 6388 και Μεσιέ 54.
Έχει προταθεί ότι αποτελεί τον πυρήνα ενός γαλαξία νάνου τον οποίο απορρόφησε ο Γαλαξίας, αλλά αυτή η θεωρία έχει αμφισβητηθεί.
Κάτω Δολιανά Αρκαδίας

Γεωγραφία

Βρίσκονται στην Ανατολική Αρκαδία, δίπλα στην πεδιάδα της Θυρέας και στις μεσημβρινές πλαγιές της οροσειράς Ζάβιτσα. Το χωριό διαπερνά ο χείμαρρος Τάνος καθώς και ο οδικός άξονας Τρίπολης-Άστρους. Η περιοχή είναι κατάφυτη από ελαιόδενδρα.

Πληροφορίες

Ο οικισμός αποτελούσε τη χειμερινή διαμονή των κατοίκων των Άνω Δολιανών, όμως πλέον και με την ατόνηση της κτηνοτροφίας, έχει καταστεί μόνιμη. Οι ασχολίες των κατοίκων είναι κυρίως η ελαιοκομία, η γεωργία, αλλά και η κτηνοτροφία. Στο χωριό λειτουργεί δημοτικό σχολείο σε κτίσμα του 1904, καθώς και παιδικός σταθμός.

Αξιοθέατα

Στα όρια της κοινότητας βρίσκονται η αρχαία κωμόπολη Εύα, η Έπαυλη του Ηρώδη του Αττικού, καθώς και το γυναικείο μοναστήρι της Μονής Λουκούς. Επίσης, στη θέση Τσιόροβος υπάρχουν τμήματα οχυρωματικών έργων και σπιτιών του 5ου και 4ου αιώνα π.Χ., λείψανα υδραγωγείου και τάφοι.
Αξιοσημείωτες είναι για την ιδιαιτερότητά τους και οι φυσικές σπηλιές του χωριού, οι οποίες το χωρίζουν σε δύο γειτονιές.

Αθλητισμός

Στο χωριό εδρεύει το ποδοσφαιρικό σωματείο "Αθλητικός Πολιτιστικός Σύλλογος Νικηταράς Δολιανών". Εν συντομία Νικηταράς Α.Π.Σ. ή και "Νικηταράς" όπως αποκαλείται από τους κατοίκους. Είναι από τα παλαιότερα σωματεία της Αρκαδίας με έτος ιδρύσεως το 1921. Αγωνίζεται στις τοπικές κατηγορίες της ΕΠΣ Αρκαδίας και χρώματά του είναι το κόκκινο και το λευκό.